CELEX: 52018PC0745
Language: fi
Date: 2018-11-13
Title: Ehdotus EUROOPAN PARLAMENTIN JA NEUVOSTON ASETUS luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske, annetun neuvoston asetuksen (EY) N:o 539/2001 muuttamisesta Yhdistyneen kuningaskunnan unionista eroamisen osalta

EUROOPAN KOMISSIO
            Strasbourg 13.11.2018
            COM(2018) 745 final
            2018/0390(COD)
            Ehdotus
            EUROOPAN PARLAMENTIN JA NEUVOSTON ASETUS
            luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske, annetun neuvoston asetuksen (EY) N:o 539/2001 muuttamisesta Yhdistyneen kuningaskunnan unionista eroamisen osalta
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Ison-Britannian ja Pohjois-Irlannin yhdistynyt kuningaskunta, jäljempänä ’Yhdistynyt kuningaskunta’, eroaa Euroopan unionista 30. maaliskuuta 2019 (eroamispäivä), ja siitä tulee kolmas maa. Tällä hetkellä Britannian kansalaiset ovat myös unionin kansalaisia. Heillä on perusoikeus liikkua ja oleskella vapaasti unionin alueella sekä oikeus matkustaa kaikkiin muihin jäsenvaltioihin ilman maahantuloviisumia tai muuta vastaavaa muodollisuutta. Yhdistyneen kuningaskunnan kansalaisilla (nationals), jotka ovat Britannian kansalaisia (citizens)
                  1
               , on tämä oikeus siihen saakka, kunnes unionin kansalaisten vapaata liikkuvuutta koskevaa unionin lainsäädäntöä lakataan soveltamasta heihin. Soveltaminen lakkaa 30. maaliskuuta 2019, jollei Euroopan unionista tehdyn sopimuksen 50 artiklan mukaisessa ratifioidussa erosopimuksessa määrätä eri päivämäärästä tai jollei Eurooppa-neuvosto yhteisymmärryksessä Yhdistyneen kuningaskunnan kanssa päätä yksimielisesti eri päivämäärästä.
            
            
               Sen vuoksi on määritettävä, sovelletaanko Yhdistyneen kuningaskunnan kansalaisiin, jotka ovat Britannian kansalaisia, viisumipakkoa heidän ylittäessään jäsenvaltioiden ulkorajoja vai vapautetaanko heidät tästä vaatimuksesta. Se, sovelletaanko kolmannen maan kansalaiseen viisumipakkoa vai ei, määritetään neuvoston asetuksessa (EY) N:o 539/2001
                  2
               . Asetuksen liitteessä I luetellaan maat, joiden kansalaisilla on oltava viisumi, ja liitteessä II luetellaan maat, joiden kansalaisia tämä vaatimus ei koske. Tätä määritystä varten on tarpeen antaa säädös Yhdistyneen kuningaskunnan sisällyttämiseksi yhteen asetuksen (EY) N:o 539/2001 liitteistä siitä päivästä alkaen, jolloin unionin lainsäädäntöä lakataan soveltamasta Yhdistyneeseen kuningaskuntaan.
            
            
               •Yhdenmukaisuus muiden alaa koskevien politiikkojen säännösten kanssa
            
            
               Kaikki jäsenvaltiot Irlantia lukuun ottamatta sekä Schengenin säännöstöön osallistuvat maat (Islanti, Liechtenstein, Norja ja Sveitsi) soveltavat asetusta (EY) N:o 539/2001. Asetus on osa EU:n yhteistä viisumipolitiikkaa sellaisen lyhytaikaisen oleskelun osalta, jonka kesto on enintään 90 päivää minkä tahansa 180 päivän jakson aikana. Asetus ei ole koskaan sitonut Yhdistynyttä kuningaskuntaa.
            
            
               Koska Irlanti ei osallistu Schengenin viisumisäännöstöön, asetus (EY) N:o 539/2001 tai tämä muutosehdotus eivät vaikuta sen ja Yhdistyneen kuningaskunnan väliseen erityiseen kahdenväliseen järjestelyyn eli yhteiseen matkustusalueeseen, jolla Irlannin ja Yhdistyneen kuningaskunnan kansalaiset voivat matkustaa ilman viisumia.
            
            
               Perusteista, jotka olisi otettava huomioon määritettäessä – tapauskohtaisesti arvioimalla – kolmannet maat, joiden kansalaisilta vaaditaan viisumi, ja maat, joiden kansalaiset on vapautettu viisumipakosta, säädetään asetuksen (EY) N:o 539/2001 –1 artiklassa. Perusteet liittyvät muun muassa ”laittomaan maahanmuuttoon, yleiseen järjestykseen ja turvallisuuteen, taloudellisiin etuihin erityisesti matkailun ja ulkomaankaupan kannalta sekä unionin ulkosuhteisiin näiden kolmansien maiden kanssa erityisesti ihmisoikeuksiin ja perusvapauksiin liittyvien seikkojen sekä alueelliseen yhtenäisyyteen ja vastavuoroisuuteen liittyvien seikkojen osalta”. On myös tärkeää kiinnittää erityistä huomiota asianomaisen kolmannen maan myöntämien matkustusasiakirjojen turvallisuuteen.
            
            
               Asetuksen (EY) N:o 539/2001 liitteitä muutettiin viimeksi vuonna 2017 asetuksella (EU) 2017/372 ja asetuksella (EU) 2017/850, joilla Georgia ja Ukraina siirrettiin liitteestä I (viisumipakko) liitteeseen II (viisumivapaus). Komissio esitti myös kaksi muuta ehdotusta, jotka koskivat Kosovoa
                  3*
                  4
                ja Turkkia
                  5
               . Asetusta (EY) N:o 539/2001 kodifioidaan
                  6
                parhaillaan. Sen vuoksi kaikki tässä ehdotuksessa tuohon asetukseen tehdyt viittaukset on korvattava viittauksilla kodifioituun asetukseen, kun se on tullut voimaan, eli todennäköisesti ennen vuoden 2018 loppua.
            
            
               •Yhdenmukaisuus unionin muiden politiikkojen kanssa
            
            
               Asetuksen (EY) N:o 539/2001 liitteenä olevien kolmansien maiden luetteloiden pitäminen täydellisinä ja ajantasaisina on keskeistä, kun pyritään helpottamaan jäsenvaltioiden ulkorajojen ylittämistä. Komissio korosti tiedonannossaan yhteisen viisumipolitiikan mukauttamisesta uusiin haasteisiin
                  7
               , että viisumipolitiikka on keskeinen, kun halutaan varmistaa, että alue, jolla ei suoriteta sisärajavalvontaa, on turvallinen ja toimii moitteettomasti. Samoihin tavoitteisiin pyritään komission ehdotuksilla, joilla muutetaan viisumisäännöstöä
                  8
                (asetus (EY) N:o 810/2009) ja VIS-asetusta
                  9
                (asetus (EY) N:o 767/2008). Ehdotuksista keskustellaan parhaillaan Euroopan parlamentissa ja neuvostossa. Samaan tapaan ehdotuksella asetukseksi kehyksen luomisesta EU:n tietojärjestelmien yhteentoimivuudelle
                  10
                pyritään yhdistämään kattavalla tavalla rajaturvallisuutta, muuttoliikettä ja sisäistä turvallisuutta koskevat unionin tietojärjestelmät sekä vahvistamaan niitä.
            
            
               Asetuksella (EU) 2017/2226
                  11
                rajanylitystietojärjestelmän (EES) perustamisesta parannetaan edelleen unionin ulkorajojen turvallisuutta ja valvontaa. Asetuksen päätavoitteena on parantaa kolmansien maiden kansalaisille tehtävien rajatarkastusten laatua ja varmistaa sallitun oleskeluajan ylittäneiden henkilöiden järjestelmällinen ja luotettava tunnistaminen. Tulevalla rajanylitystietojärjestelmällä (EES) on näin tärkeä merkitys pyrittäessä varmistamaan, että kolmansien maiden kansalaiset käyttävät viisumivapaata oleskelua Schengen-alueella sääntöjen mukaisesti, sekä pyrittäessä estämään sääntöjenvastainen maahantulo viisumivapaista maista.
            
            
               Asetuksella (EU) 2018/1240
                  12
                Euroopan matkustustieto- ja -lupajärjestelmän (ETIAS) perustamisesta korjataan tietoaukkoja niiden matkustajien osalta, jotka on vapautettu viisumipakosta heidän ylittäessään ulkorajoja. Järjestelmän avulla voidaan määrittää viisumipakosta vapautettujen kolmansien maiden kansalaisten maahantulokelpoisuus ennen kuin he matkustavat Schengen-alueelle ja todeta, aiheuttaako heidän matkansa turvallisuusriskin, laittoman maahanmuuton riskin tai suuren epidemiariskin.
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               Oikeusperusta on Euroopan unionin toiminnasta tehdyn sopimuksen 77 artiklan 2 kohdan a alakohta, jossa säädetään yhteisestä viisumipolitiikasta.
            
            
               •Toissijaisuus- ja suhteellisuusperiaate sekä sääntelytavan valinta
            
            
               Koska unioni on ottanut käyttöön yhteisen viisumipolitiikan ja sen osana antanut asetuksen, jossa luetellaan viisumivapauden ja viisumipakon piiriin kuuluvat maat (asetus (EY) N:o 539/2001), kolmansien maiden kansalaisten viisumivaatimus voidaan määritellä tai sitä voidaan muuttaa vain unionin säädöksellä, jolla muutetaan kyseistä asetusta. Jäsenvaltiot eivät voi toimia yksittäin. Käytettävissä ei ole muita vaihtoehtoja, joilla tavoite voitaisiin saavuttaa.
            
         
         
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               
                  Ei sovelleta.
               
            
            
               •Asiantuntijatiedon keruu ja käyttö
            
            
               Komissio on käyttänyt eri tietolähteitä arvioidessaan asetuksessa (EY) N:o 539/2001 vahvistettuja perusteita sen määrittämiseksi, olisiko Yhdistyneen kuningaskunnan kansalaisilta, jotka ovat Britannian kansalaisia, vaadittava viisumi vai ei. Näitä tietolähteitä ovat muun muassa Eurostatin tiedot maahanmuutosta kansalaisuuksittain, Yhdistyneiden kansakuntien sekä Yhdistyneen kuningaskunnan tilastokeskuksen (Office of National Statistics, ONS) tiedot niiden Yhdistyneen kuningaskunnan kansalaisten määrästä, jotka asuvat jossakin EU27-jäsenvaltiossa, matkustajien kyselytutkimukset
                  13
                Yhdistyneen kuningaskunnan kansalaisille heidän EU27-alueelle tekemiensä matkojen määrästä, alan arviot
                  14
                Yhdistyneestä kuningaskunnasta tulevien matkustajien rahankäytöstä ja unionin ja Yhdistyneen kuningaskunnan välistä kauppaa koskevat luvut
                  15
               . Perusteiden arviointiin on vaikuttanut myös EU27:n ja Yhdistyneen kuningaskunnan läheinen suhde sekä Yhdistyneen kuningaskunnan 46 vuoden jäsenyys unionissa.
            
            
               •Vaikutustenarviointi
            
            
               
                  Asetuksen (EY) N:o 539/2001 muuttaminen on tarpeen Yhdistyneen kuningaskunnan unionista eroamisen vuoksi. Koska tarvitaan pikaisia toimia ja kun otetaan huomioon jäljempänä esitetyn analyysin päätelmät, täydellistä vaikutustenarviointia ei tehty. Toimintavaihtoehtoja on vain kaksi: Yhdistyneen kuningaskunnan kansalaiset, jotka ovat Britannian kansalaisia, sisällytetään joko asetuksen (EY) N:o 539/2001 liitteeseen I (viisumipakko) tai liitteeseen II (viisumivapaus).
               
               
                  Komissio on tullut siihen tulokseen, että Yhdistyneen kuningaskunnan kansalaiset, jotka ovat Britannian kansalaisia, olisi vapautettava viisumipakosta heidän matkustaessaan unioniin lyhytaikaista oleskelua varten. Tällä hetkellä Yhdistyneen kuningaskunnan kansalaisilla, jotka ovat Britannian kansalaisia, on liikkumisvapaus perussopimusten ja direktiivin 2004/38/EY
                     16
                   nojalla.  He voivat liikkua ja oleskella kaikkialla unionissa ilman viisumia. Vaikka Yhdistyneen kuningaskunnan kansalaiset, jotka ovat Britannian kansalaisia, eivät enää ole unionin kansalaisia siitä päivästä alkaen, jolloin Yhdistynyt kuningaskunta eroaa unionista, eivätkä he enää voi liikkua vapaasti, kun unionin oikeuden soveltaminen lakkaa, olisi hyödyllistä ylläpitää Britannian ja unionin kansalaisten välisiä tiiviitä yhteyksiä sekä helpottaa liike- ja vapaa-ajan matkustamista. Koska Yhdistynyt kuningaskunta on OECD:n jäsen ja Maailmanpankki on luokitellut sen korkean tulotason maaksi, se täyttää sellaisen maan kriteerit, jolla on periaatteessa pieni unioniin suuntautuvan laittoman maahanmuuton riski.
               
               
                  Se, että ulkorajoilla suoritettavia tarkastuksia, jotka koskevat kolmansien maiden kansalaisia, sovellettaisiin Yhdistyneen kuningaskunnan kansalaisiin, jotka ovat Britannian kansalaisia, sen jälkeen kun unionin kansalaisten vapaata liikkuvuutta koskevaa unionin lainsäädäntöä ei enää sovelleta heihin, vaikuttaa riittävältä, jotta turvallisuusriskejä voidaan hallita. Yhdistynyt kuningaskunta myös myöntää biometrisiä passeja, jotka ovat Kansainvälisen siviili-ilmailujärjestön (ICAO) vaatimusten mukaisia. Lisäksi jos Yhdistyneen kuningaskunnan kansalaisiin, jotka ovat Britannian kansalaisia, liittyvät muuttoliike- tai turvallisuusriskit edellyttävät kiireellisiä toimia viisumivapaan matkustuksen keskeyttämiseksi, tilanteeseen voidaan puuttua asetuksen (EY) N:o 539/2001 1 a artiklassa säädetyn keskeyttämismekanismin avulla.
               
               
                  EU27 on Yhdistyneen kuningaskunnan suurin kauppakumppani: sen osuus Yhdistyneen kuningaskunnan koko viennistä oli 44 prosenttia ja tuonnista 54 prosenttia vuonna 2017. Vaikka kaupankäynnin määrä saattaa vähentyä Yhdistyneen kuningaskunnan erottua unionista, unioni ja Yhdistynyt kuningaskunta pitävät todennäköisesti yllä merkittäviä kauppasuhteita maantieteellisen läheisyytensä ja historiallisten taloudellisten siteidensä vuoksi. Lisäksi tällä hetkellä noin 800 000 Yhdistyneen kuningaskunnan kansalaista asuu EU27-maissa (Irlantia lukuun ottamatta)
                     17
                   ja vuosittain noin 50 000 Yhdistyneen kuningaskunnan kansalaista muuttaa EU27-alueelle
                     18
                  . Nämä seikat vaikuttavat Yhdistyneestä kuningaskunnasta EU27-alueelle suuntautuvien matkojen suureen määrään. Kaiken kaikkiaan Yhdistyneen kuningaskunnan asukkaat tekivät 53 miljoonaa liike-, vapaa-ajan- tai muuta matkaa EU27-alueelle vuonna 2016 ja käyttivät muissa jäsenvaltioissa noin 28 miljardia euroa. Viisumipakon asettaminen Yhdistyneen kuningaskunnan kansalaisille, jotka ovat Britannian kansalaisia, voisi vähentää unionille näistä matkoista koituvaa taloudellista hyötyä, heikentää kauppasuhteita ja vahingoittaa unionin taloudellisia etuja.
               
               
                  Yhdistynyt kuningaskunta on Euroopan neuvoston jäsen. Unioni ja Yhdistynyt kuningaskunta pitävät yhtä tärkeänä ihmisoikeuksia ja perusvapauksia, minkä osoittaa se, että Yhdistynyt kuningaskunta kuuluu Euroopan ihmisoikeussopimukseen. Yhteiset arvot, joiden perustana on yhteinen sitoutuminen demokratiaan ja oikeusvaltioperiaatteeseen, säilyvät myös Yhdistyneen kuningaskunnan erottua unionista.  Tämä olisi otettava huomioon myös helpottamalla matkustamista unionin ja Yhdistyneen kuningaskunnan välillä säätämällä Yhdistyneen kuningaskunnan kansalaisten viisumivapaudesta.
               
               
                  Yhdistyneen kuningaskunnan hallitus on ilmoittanut aikomuksestaan olla vaatimatta viisumia EU27-jäsenvaltioiden kansalaisilta, jotka matkustavat maahan lyhyeksi ajaksi liike- tai vapaa-ajanmatkalle.
                     19
                   Yhdistyneen kuningaskunnan olisi nyt virallistettava aikomuksensa, jotta kansalaiset voivat vedota siihen, ja lainsäätäjien olisi otettava huomioon asiassa tapahtunut edistys tätä ehdotusta koskevan lainsäädäntöprosessin aikana. Jos Yhdistynyt kuningaskunta päättää tulevaisuudessa asettaa yksipuolisesti viisumipakon kaikille tai joillekin unionin kansalaisille, asetuksen (EY) N:o 539/2001 1 artiklan 4 kohdassa säädetty vastavuoroisuusmekanismi otetaan käyttöön.
                     20
                   Tämä johtaisi viisumipakon käyttöönottoon.
               
               
                  Useimpien Euroopan unionin ulkopuolisten Euroopan maiden kansalaiset sekä ne Yhdistyneen kuningaskunnan kansalaiset, jotka eivät ole Britannian kansalaisia, voivat tällä hetkellä matkustaa Schengen-alueelle ilman viisumia. Koska Yhdistynyt kuningaskunta sijaitsee lähellä unionia, myös alueellinen yhtenäisyys puhuu sen puolesta, että Yhdistynyt kuningaskunta sisällytetään viisumivapaiden maiden luetteloon.
               
               
                  Äskettäin hyväksytyillä toimenpiteillä, joilla parannetaan unionin ulkorajojen valvontaa – erityisesti rajanylitystietojärjestelmä (EES) ja Euroopan matkustustieto- ja -lupajärjestelmä (ETIAS) –, olisi lievennettävä kaikkia jäljellä olevia riskejä, jotka liittyvät Yhdistyneen kuningaskunnan kansalaisten, jotka ovat Britannian kansalaisia, matkustamiseen unioniin ilman viisumia. Toimenpiteitä sovelletaan Yhdistyneen kuningaskunnan kansalaisiin, kun unionin kansalaisten vapaata liikkuvuutta koskevaa unionin lainsäädäntöä lakataan soveltamasta heihin, samalla tavalla kuin niitä sovelletaan muihin viisumivapauden piiriin kuuluvien kolmansien maiden kansalaisiin.
               
            
            
               •Sääntelyn toimivuus ja yksinkertaistaminen
            
            
               
                  Ei sovelleta.
               
            
            
               •Perusoikeudet
            
            
               
                  Ehdotuksella ei ole kielteisiä vaikutuksia perusoikeuksien suojeluun Euroopan unionissa. Se, että Yhdistyneen kuningaskunnan kansalaiset, jotka ovat Britannian kansalaisia, voivat matkustaa unioniin ilman viisumia, helpottaa matkustamista esimerkiksi käytettäessä perhe-elämään liittyviä oikeuksia.
               
            
            
               4.TALOUSARVIOVAIKUTUKSET
            
            
               
                  Ei sovelleta. 
               
            
         
         
            
               5.LISÄTIEDOT
            
            
               •Täytäntöönpanosuunnitelmat sekä seuranta-, arviointi- ja raportointijärjestelyt
            
            
               Muutettua asetusta sovelletaan sitä päivää seuraavasta päivästä alkaen, jolloin unionin oikeutta lakataan soveltamasta Yhdistyneeseen kuningaskuntaan. Soveltaminen lakkaa 30. maaliskuuta 2019, jollei Eurooppa-neuvosto yhteisymmärryksessä Yhdistyneen kuningaskunnan kanssa päätä yksimielisesti eri päivämäärästä, tai päivänä, josta määrätään Euroopan unionista tehdyn sopimuksen 50 artiklan mukaisessa ratifioidussa erosopimuksessa. Jäsenvaltiot panevat asetuksen täytäntöön suoraan. Täytäntöönpanosuunnitelma ei näin ollen ole tarpeen.
            
            
               •Ehdotukseen sisältyvien säännösten yksityiskohtaiset selitykset
            
            
               
                  Ehdotuksen 1 artiklalla muutetaan asetusta (EY) N:o 539/2001 kolmella tavalla:
               
            
            
               –Viittaus Yhdistyneeseen kuningaskuntaan 4 artiklan 2 kohdan d alakohdassa poistetaan, sillä kohtaa sovelletaan ainoastaan jäsenvaltioihin, jotka eivät sovella Schengenin säännöstöä. Jäsenvaltiot voivat edelleen vapauttaa viisumipakosta pakolaisaseman saaneet ja kansalaisuudettomat henkilöt sekä muut henkilöt, joilla ei ole minkään maan kansalaisuutta, jotka oleskelevat Yhdistyneessä kuningaskunnassa 4 artiklan 2 kohdan b alakohdan nojalla.
            
            
               –Yhdistynyt kuningaskunta sisällytetään liitteeseen II eli luetteloon viisumivapauden piiriin kuuluvista kolmansista maista Britannian kansalaisten osalta.
            
            
               –Liitteessä II olevan 3 osan otsikko korvataan sanoilla ”YHDISTYNEEN KUNINGASKUNNAN KANSALAISET, JOTKA EIVÄT OLE BRITANNIAN KANSALAISIA”, jotta voidaan poistaa otsikon tämänhetkinen viittaus unionin lainsäädäntöön. Täydellinen luettelo Yhdistyneen kuningaskunnan kansalaisista, jotka eivät ole Britannian kansalaisia, säilytetään oikeusvarmuuden takaamiseksi. Näiden Yhdistyneen kuningaskunnan kansalaisten viisumivaatimus määritettiin ensimmäisen kerran asetuksessa (EY) N:o 1932/2006, jonka liitteessä I (viisumipakko) luetellaan joitakin näiden kansalaisten luokkia ja liitteessä II (viisumivapaus) joitakin luokkia asetuksessa (EY) N:o 539/2001 lueteltujen perusteiden arvioinnin perusteella.
                  21
                Ne kaikki siirrettiin liitteeseen II (viisumivapaus) 15. toukokuuta 2014 annetulla asetuksella (EU) N:o 509/2014.
                  22
                Yhdistyneen kuningaskunnan ero unionista ei vaikuta niiden Yhdistyneen kuningaskunnan kansalaisten viisumivaatimukseen, jotka eivät ole Britannian kansalaisia.
            
            
               
                  Ehdotuksen 3 artiklalla varmistetaan, että asetuksen (EY) N:o 539/2001 muutoksia sovelletaan sitä päivää seuraavasta päivästä alkaen, jolloin unionin lainsäädännön soveltaminen Yhdistyneeseen kuningaskuntaan lakkaa, jotta vältetään kaikenlainen oikeudellinen epävarmuus Yhdistyneen kuningaskunnan kansalaisten, jotka ovat Britannian kansalaisia, viisumivapaudesta.
               
            
            
               2018/0390 (COD)
            
            
               Ehdotus
            
            
               EUROOPAN PARLAMENTIN JA NEUVOSTON ASETUS
            
            
               luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske, annetun neuvoston asetuksen (EY) N:o 539/2001 muuttamisesta Yhdistyneen kuningaskunnan unionista eroamisen osalta
               
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen ja erityisesti sen 77 artiklan 2 kohdan a alakohdan,
            
            
               ottavat huomioon Euroopan komission ehdotuksen,
            
            
               sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               noudattavat tavallista lainsäätämisjärjestystä,
            
            
               sekä katsovat seuraavaa:
            
            
               (1)Yhdistynyt kuningaskunta ilmoitti 29 päivänä maaliskuuta 2017 Eurooppa-neuvostolle aikomuksestaan erota unionista Euroopan unionista tehdyn sopimuksen 50 artiklan nojalla. Tämä tarkoittaa sitä, että Yhdistyneestä kuningaskunnasta tulee kolmas maa ja unionin oikeuden soveltaminen siihen lakkaa 30 päivänä maaliskuuta 2019, jollei erosopimuksessa määrätä muusta päivämäärästä tai jollei Eurooppa-neuvosto yhteisymmärryksessä Yhdistyneen kuningaskunnan kanssa sovi eri päivämäärästä.
            
         
         
            
               (2)Euroopan unionin toiminnasta tehdyn sopimuksen 21 artiklan ja Euroopan parlamentin ja neuvoston direktiivin 2004/38/EY
                  23
                mukaisesti unionin kansalaisilla on oikeus liikkua ja oleskella vapaasti jäsenvaltioiden alueella, mukaan lukien oikeus saapua jäsenvaltioihin ilman viisumia tai muuta vastaavaa muodollisuutta.
            
            
               (3)Yhdistyneen kuningaskunnan erottua unionista perussopimusta ja direktiiviä 2004/38/EY lakataan soveltamasta Yhdistyneen kuningaskunnan kansalaisiin, jotka ovat Britannian kansalaisia, ja tämän seurauksena myös heidän oikeutensa saapua jäsenvaltioihin ilman viisumia lakkaa. Tämän vuoksi on tarpeen sisällyttää Yhdistynyt kuningaskunta yhteen [neuvoston asetuksen (EY) N:o 539/2001
                  24
               ] liitteistä. Liitteessä I luetellaan ne kolmannet maat, joiden kansalaisilla on oltava viisumi ulkorajoja ylittäessään, ja liitteessä II luetellaan ne kolmannet maat, joiden kansalaisia tämä vaatimus ei koske.
            
            
               (4)Perusteista, jotka olisi otettava huomioon määritettäessä – tapauskohtaisesti arvioimalla – kolmannet maat, joiden kansalaisilta vaaditaan viisumi, ja maat, joiden kansalaiset on vapautettu viisumipakosta, säädetään [asetuksen (EY) N:o 539/2001
                  25
                –1 artiklassa]. Perusteet liittyvät muun muassa laittomaan maahanmuuttoon, yleiseen järjestykseen ja turvallisuuteen, taloudellisiin etuihin erityisesti matkailun ja ulkomaankaupan kannalta sekä unionin ulkosuhteisiin näiden kolmansien maiden kanssa erityisesti ihmisoikeuksiin ja perusvapauksiin liittyvien seikkojen sekä alueelliseen yhtenäisyyteen ja vastavuoroisuuteen liittyvien seikkojen osalta.
            
            
               (5)Kun otetaan huomioon kaikki [asetuksen (EY) N:o 539/2001
                  26
                –1 artiklassa] luetellut perusteet, on aiheellista vapauttaa viisumipakosta Yhdistyneen kuningaskunnan kansalaiset, jotka ovat Britannian kansalaisia, heidän matkustaessaan jäsenvaltioiden alueelle. Kun lisäksi otetaan huomioon maantieteellinen läheisyys, talouksien välinen yhteys, kaupan määrä ja Yhdistyneen kuningaskunnan ja unionin välillä tehtävien lyhytkestoisten liike-, vapaa-ajan- ja muiden matkojen määrä, viisumivapaalla matkustamisella helpotettaisiin matkailua ja edistettäisiin taloutta, mikä hyödyttäisi unionia.
            
            
               (6)Yhdistyneen kuningaskunnan hallitus on ilmoittanut aikomuksestaan olla vaatimatta viisumia EU27-maiden kansalaisilta, jotka matkustavat Yhdistyneeseen kuningaskuntaan lyhyeksi ajaksi liike- tai vapaa-ajanmatkalle, siitä päivästä alkaen, jolloin unionin lainsäädäntöä ei enää sovelleta Yhdistyneeseen kuningaskuntaan. Jos Yhdistynyt kuningaskunta asettaa tulevaisuudessa viisumipakon vähintään yhden jäsenvaltion kansalaisille, olisi sovellettava asetuksen [(EY) N:o 539/2001
                  27
                1 artiklan 4 kohdassa] säädettyä vastavuoroisuusmekanismia. Euroopan parlamentin, neuvoston, komission ja jäsenvaltioiden olisi sovellettava mekanismia viipymättä.
            
            
               (7)Yhdistynyt kuningaskunta olisi näin ollen sisällytettävä [asetuksen (EY) N:o 539/2001
                  28
               ] liitteeseen II Britannian kansalaisten osalta.
            
            
               (8)Islannin ja Norjan kuningaskunnan osalta tällä asetuksella kehitetään niitä Schengenin säännöstön määräyksiä, joita tarkoitetaan Euroopan unionin neuvoston sekä Islannin tasavallan ja Norjan kuningaskunnan välisessä sopimuksessa näiden kahden valtion osallistumisesta Schengenin säännöstön
                  29
                täytäntöönpanoon, soveltamiseen ja kehittämiseen ja jotka kuuluvat neuvoston päätöksen 1999/437/EY
                  30
                1 artiklan B kohdassa tarkoitettuun alaan.
            
            
               (9)Sveitsin osalta tällä asetuksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön ja Sveitsin valaliiton välillä tehdyssä sopimuksessa Sveitsin valaliiton osallistumisesta Schengenin säännöstön
                  31
                täytäntöönpanoon, soveltamiseen ja kehittämiseen ja jotka kuuluvat neuvoston päätöksen 1999/437/EY 1 artiklan B ja C kohdassa, tarkasteltuina yhdessä neuvoston päätöksen 2008/146/EY
                  32
                3 artiklan kanssa, tarkoitettuun alaan.
            
            
               (10)Liechtensteinin osalta tällä asetuksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välisessä pöytäkirjassa Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen Sveitsin valaliiton osallistumisesta Schengenin säännöstön
                  33
                täytäntöönpanoon, soveltamiseen ja kehittämiseen ja jotka kuuluvat päätöksen 1999/437/EY 1 artiklan B ja C kohdassa, tarkasteltuna yhdessä neuvoston päätöksen 2011/350/EU
                  34
                3 artiklan kanssa, tarkoitettuun alaan.
            
            
               (11)Tällä asetuksella kehitetään niitä Schengenin säännöstön määräyksiä, joihin Yhdistynyt kuningaskunta ei osallistu neuvoston päätöksen 2000/365/EY
                  35
                mukaisesti. Yhdistynyt kuningaskunta ei sen vuoksi osallistu tämän asetuksen hyväksymiseen.
            
            
               (12)Tällä asetuksella kehitetään niitä Schengenin säännöstön määräyksiä, joihin Irlanti ei osallistu neuvoston päätöksen 2002/192/EY
                  36
                mukaisesti. Irlanti ei sen vuoksi osallistu tämän asetuksen hyväksymiseen, asetus ei sido Irlantia eikä sitä sovelleta Irlantiin.
            
            
               (13)Tämä asetus on vuoden 2003 liittymisasiakirjan 3 artiklan 1 kohdassa, vuoden 2005 liittymisasiakirjan 4 artiklan 1 kohdassa ja vuoden 2011 liittymisasiakirjan 4 artiklan 1 kohdassa tarkoitettu Schengenin säännöstöön perustuva tai muuten siihen liittyvä säädös.
            
            
               (14)Tämän asetuksen olisi tultava voimaan 30 päivänä maaliskuuta 2019 eli päivänä, jolloin Yhdistynyt kuningaskunta eroaa unionista.
            
            
               (15)Tätä asetusta olisi sovellettava siitä päivästä alkaen, jolloin unionin lainsäädännön soveltaminen Yhdistyneeseen kuningaskuntaan lakkaa.
            
            
               (16)Tämän vuoksi [asetus (EY) N:o 539/2001
                  37
               ] olisi muutettava,
            
            
               OVAT HYVÄKSYNEET TÄMÄN ASETUKSEN:
            
            
               1 artikla
            
            
               Muutetaan [asetus (EY) N:o 539/2001
                  38
               ] seuraavasti:
            
            
               1.Korvataan [4 artiklan 2 kohdan
                  39
               ] d alakohta seuraavasti:
            
            
               ”d) pakolaisaseman saaneet ja kansalaisuudettomat henkilöt sekä muut henkilöt, joilla ei ole minkään maan kansalaisuutta, jotka asuvat Irlannissa ja joilla on Irlannin myöntämä ja asianomaisen jäsenvaltion tunnustama matkustusasiakirja, sanotun kuitenkaan rajoittamatta pakolaisten viisumivelvollisuuden poistamisesta Strasbourgissa 20 päivänä huhtikuuta 1959 allekirjoitetusta eurooppalaisesta sopimuksesta johtuvia vaatimuksia.”;
            
         
         
            
               2.Lisätään liitteessä II olevaan 1 osaan seuraava kohta:
            
            
               ”Yhdistynyt kuningaskunta (lukuun ottamatta 3 osassa tarkoitettuja Yhdistyneen kuningaskunnan kansalaisia)”;
            
            
               3.Korvataan liitteessä II olevan 3 osan otsikko seuraavasti:
            
            
               ”YHDISTYNEEN KUNINGASKUNNAN KANSALAISET, JOTKA EIVÄT OLE BRITANNIAN KANSALAISIA”.
            
            
               2 artikla
            
            
               Jos Yhdistynyt kuningaskunta asettaa tulevaisuudessa viisumipakon vähintään yhden jäsenvaltion kansalaisille, sovelletaan asetuksen [(EY) N:o 539/2001
                  40
                1 artiklan 4 kohdassa] säädettyä vastavuoroisuusmekanismia. Euroopan parlamentin, neuvoston, komission ja jäsenvaltioiden on sovellettava mekanismia viipymättä.
            
            
               3 artikla
            
            
               1.Tämä asetus tulee voimaan 30 päivänä maaliskuuta 2019.
            
            
               Sitä sovelletaan sitä päivää seuraavasta päivästä alkaen, jolloin unionin oikeuden soveltaminen Yhdistyneeseen kuningaskuntaan lakkaa.
            
            
               2.Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti.
            
            
               Tehty Strasbourgissa
            
            
               
                  Euroopan parlamentin puolesta
                        Neuvoston puolesta
               
               
                  Puheenjohtaja
                        Puheenjohtaja
               
            
         
         
            
                  
                     (1)
                  
                        Yhdistyneen kuningaskunnan kansalaisuuslaissa erotetaan kuusi Yhdistyneen kuningaskunnan kansalaisuusluokkaa. Yhden näistä luokista muodostavat Britannian kansalaiset (British citizens), ja he ovat tällä hetkellä unionin kansalaisia. Tämä ehdotus ei koske viittä muuta luokkaa (ks. kansalaisuuslain 5 §).
               
               
                  
                     (2)
                  
                        Neuvoston asetus (EY) N:o 539/2001, annettu 15 päivänä maaliskuuta 2001, luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske (EYVL L 81, 21.3.2001, s. 1).
               
               
                  
                     (3)
                  *
                        Tämä nimitys ei vaikuta asemaa koskeviin kantoihin, ja se on YK:n turvallisuusneuvoston päätöslauselman 1244/1999 ja Kansainvälisen tuomioistuimen Kosovon itsenäisyysjulistuksesta antaman lausunnon mukainen.
               
               
                  
                     (4)
                  
                        COM (2016) 277 final, 4.5.2016.
               
               
                  
                     (5)
                  
                        COM (2016) 279 final, 4.5.2016.
               
               
                  
                     (6)
                  
                        COM (2018) 139 final, 14.3.2018.
               
               
                  
                     (7)
                  
                        COM (2018) 251 final, 14.3.2018.
               
               
                  
                     (8)
                  
                        COM (2018) 252 final, 14.3.2018.
               
               
                  
                     (9)
                  
                        COM(2018) 302 final, 16.5.2018.
               
               
                  
                     (10)
                  
                        COM(2017) 794 final, 12.12.2017.
               
               
                  
                     (11)
                  
                        Euroopan parlamentin ja neuvoston asetus (EU) 2017/2226, annettu 30 päivänä marraskuuta 2017, rajanylitystietojärjestelmän (EES) perustamisesta jäsenvaltioiden ulkorajat ylittävien kolmansien maiden kansalaisten maahantuloa, maastalähtöä ja pääsyn epäämistä koskevien tietojen rekisteröimiseksi ja edellytysten määrittämisestä pääsylle EES:n tietoihin lainvalvontatarkoituksissa sekä Schengenin sopimuksen soveltamisesta tehdyn yleissopimuksen ja asetusten (EY) N:o 767/2008 ja (EU) N:o 1077/2011 muuttamisesta (EUVL L 327, 9.12.2017, s. 20).
               
               
                  
                     (12)
                  
                        Euroopan parlamentin ja neuvoston asetus (EU) 2018/1240, annettu 12 päivänä syyskuuta 2018, Euroopan matkustustieto- ja -lupajärjestelmän (ETIAS) perustamisesta ja asetusten (EU) N:o 1077/2011, (EU) N:o 515/2014, (EU) 2016/399, (EU) 2016/1624 ja (EU) 2017/2226 muuttamisesta (EUVL L 236, 19.9.2018, s. 1).
               
               
                  
                     (13)
                  
                        ONS: 
                  Travelpac: travel to and from the UK
                  . Syyskuu 2018.
               
               
                  
                     (14)
                  
                        Centre for Economics and Business Research: 
                  The economic importance of UK outbound tourism to the EU27 economies
                  . Syyskuu 2017.
               
               
                  
                     (15)
                  
                        Yhdistyneen kuningaskunnan alahuoneen katsaus: House of Commons Briefing Paper 7851, 
                  Statistics on UK-EU trade
                  . Heinäkuu 2018.
               
               
                  
                     (16)
                  
                        Euroopan parlamentin ja neuvoston direktiivi 2004/38/EY, annettu 29 päivänä huhtikuuta 2004, Euroopan unionin kansalaisten ja heidän perheenjäsentensä oikeudesta liikkua ja oleskella vapaasti jäsenvaltioiden alueella, asetuksen (ETY) N:o 1612/68 muuttamisesta ja direktiivien 64/221/ETY, 68/360/ETY, 72/194/ETY, 73/148/ETY, 75/34/ETY, 75/35/ETY, 90/364/ETY, 90/365/ETY ja 93/96/ETY kumoamisesta (EUVL L 158, 30.4.2004, s. 77).
               
               
                  
                     (17)
                  
                        ONS:
                  Living abroad: British residents living in the EU
                  . Huhtikuu 2018.
               
               
                  
                     (18)
                  
                        Eurostat: 
                  Immigration by age group, sex and citizenship
                  . Huhtikuu 2018.
               
               
                  
                     (19)
                  
                        HM Government: 
                  The future relationship between the United Kingdom and the European Union
                  . Heinäkuu 2018, kohdat 76–78. Yhdistyneen kuningaskunnan muuttoliikeasioiden neuvoa-antavan komitean (Migration Advisory Committee) raportissa ei suositeltu viisumipakon käyttöön ottamista Yhdistyneeseen kuningaskuntaan lyhytaikaista oleskelua varten saapuville unionin kansalaisille (Migration Advisory Committee: 
                  EEA migration in the UK: Final report
                  . Syyskuu 2018, toimintapoliittinen suositus 30, s. 4).
               
               
                  
                     (20)
                  
                        Joka tapauksessa niin kauan kuin unionin kansalaisten vapaata liikkuvuutta koskevaa unionin lainsäädäntöä sovelletaan Yhdistyneeseen kuningaskuntaan, viisumipakon asettaminen rikkoisi kyseistä lainsäädäntöä.
               
               
                  
                     (21)
                  
                        Määrityksen taustalla ollut täydellinen arviointi on saatavilla asiakirjassa KOM (2006) 84 lopull., 13.7.2006.
               
               
                  
                     (22)
                  
                        Määrityksen taustalla ollut täydellinen arviointi on saatavilla asiakirjassa COM (2012) 650 final, 7.11.2012.
               
               
                  
                     (23)
                  
                        Euroopan parlamentin ja neuvoston direktiivi 2004/38/EY, annettu 29 päivänä huhtikuuta 2004, Euroopan unionin kansalaisten ja heidän perheenjäsentensä oikeudesta liikkua ja oleskella vapaasti jäsenvaltioiden alueella, asetuksen (ETY) N:o 1612/68 muuttamisesta ja direktiivien 64/221/ETY, 68/360/ETY, 72/194/ETY, 73/148/ETY, 75/34/ETY, 75/35/ETY, 90/364/ETY, 90/365/ETY ja 93/96/ETY kumoamisesta (EUVL L 158, 30.4.2004, s. 77).
               
               
                  
                     (24)
                  
                        Neuvoston asetus (EY) N:o 539/2001, annettu 15 päivänä maaliskuuta 2001, luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske (EYVL L 81, 21.3.2001, s. 1). Asetusta kodifioidaan parhaillaan (ks. COM(2018) 139 final, 14.3.2018). Viite lisätään kodifioidun asetuksen voimaantulon jälkeen.
               
               
                  
                     (25)
                  
                        Ks. alaviite 23.
               
               
                  
                     (26)
                  
                        Ks. alaviite 23.
               
               
                  
                     (27)
                  
                        Ks. alaviite 23.
               
               
                  
                     (28)
                  
                        Ks. alaviite 23.
               
               
                  
                     (29)
                  
                        EYVL L 176, 10.7.1999, s. 36.
               
               
                  
                     (30)
                  
                        Neuvoston päätös 1999/437/EY, tehty 17 päivänä toukokuuta 1999, tietyistä Euroopan unionin neuvoston, Islannin tasavallan ja Norjan kuningaskunnan välillä näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen yksityiskohtaisista soveltamissäännöistä (EYVL L 176, 10.7.1999, s. 31).
               
               
                  
                     (31)
                  
                        EUVL L 53, 27.2.2008, s. 52.
               
               
                  
                     (32)
                  
                        Neuvoston päätös 2008/146/EY, tehty 28 päivänä tammikuuta 2008, Euroopan unionin, Euroopan yhteisön ja Sveitsin valaliiton välisen, Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen koskevan sopimuksen tekemisestä Euroopan yhteisön puolesta (EUVL L 53, 27.2.2008, s. 1).
               
               
                  
                     (33)
                  
                        EUVL L 160, 18.6.2011, s. 21.
               
               
                  
                     (34)
                  
                        Neuvoston päätös 2011/350/EU, annettu 7 päivänä maaliskuuta 2011, Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen, joka koskee Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen, Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välillä tehtävän pöytäkirjan tekemisestä Euroopan unionin puolesta, siltä osin kuin kyse on tarkastusten poistamisesta sisärajoilta ja henkilöiden liikkumisesta rajojen yli (EUVL L 160, 18.6.2011, s. 19).
               
               
                  
                     (35)
                  
                        Neuvoston päätös 2000/365/EY, tehty 29 päivänä toukokuuta 2000, Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin (EYVL L 131, 1.6.2000, s. 43).
               
               
                  
                     (36)
                  
                        Neuvoston päätös 2002/192/EY, tehty 28 päivänä helmikuuta 2002, Irlannin pyynnöstä saada osallistua joihinkin Schengenin säännöstön määräyksiin (EYVL L 64, 7.3.2002, s. 20).
               
               
                  
                     (37)
                  
                        Ks. alaviite 23.
               
               
                  
                     (38)
                  
                        Ks. alaviite 23.
               
               
                  
                     (39)
                  
                        Ks. alaviite 23.
               
               
                  
                     (40)
                  
                        Ks. alaviite 23.